秋夜對月
作者：孔武仲
朝代：宋

paragraphs: 月行青天入重雲，金波洩洩穿魚鱗。
須臾雲收境亦静，虚空表裏無纎塵。
寒光正與人相射，碧琉璃中低玉盆。
微風更入北窗竹，餘聲颯洒清心魂。
頗疑碧落在步履，廣寒清都相與鄰。
乘槎去後事寂寞，至今織室臨河津。
却思白日走城郭，浮埃馬足何紛紛。
勞之以晝逸以夜，天意儻欲甘苦均。
人生南北無定所，浪自轉徙隨燕秦。
關河渺邈鄉井異，惟有明月來相親。
﨑嶇萬里如咫尺，圓缺帷有年年新。
如兹久要乃可喜，相對可不羅壺樽。
黄金如不付酒媪，雖富不如長賤貧。
重城沉沉桂魄下，蘿永愧山中人觀。